|  |
| --- |
| **DEZVOLTAREA COGNITIVĂ ȘI CUNOAȘTEREA LUMII** |
| **37-60 luni/ (3-5 ani)** |
| **a. DEZVOLTAREA GÂNDIRII LOGICE ȘI REZOLVAREA DE PROBLEME** |
| **Aspect specific** | **Reper**  | **Indicatori** | **Recomandări** |
| **Dezvoltarea gândirii logice și rezolvarea de probleme** | ***- să fie capabil să demonstreze conștientizarea relației cauză - efect*** | * Identifică obiecte care influențează sau au efect asupra altor obiecte (dacă pun zahăr în apă, se topește).
* Adresează întrebarea „De ce?” indicând interes pentru stabilirea relației de cauzalitate.
* Explică efectele unor acțiuni simple asupra unor obiecte (dacă închid radioul, se face liniște).
* Recunoaște în relații simple care elemente ale unui obiect cauzează anumite efecte (pietricelele dintr-o cutie fac gălăgie)
* Încearcă să explice pe bază de cauzalitate anumite schimbări ale fenomenelor (dacă e înnorat, atunci s-ar putea să plouă).
* Oferă explicații pentru care anumite evenimente se petrec (Mihai a lipsit ieri pentru că a fost bolnav).
 | - Oferiți copilului posibilitatea de a experimenta, sub supravegherea adultului, pentru a înțelege efectele acțiunii sale asupra obiectelor: să amestece făina cu apă, zahăr cu apă, să planteze semințe, să ude florile...- Însoțiți permanent experimentele de explicații.- Puneți întrebări copilului în timp ce realizează un experiment („Ce s-a întâmplat cu zahărul din apă? Unde a dispărut?”, ”De unde a apărut acest firicel de plantă? Cum ai făcut?”).- Solicitați permanent explicații copilului în relații simple de cauzalitate: „De ce s-a uscat așa tare pământul florii?”, „De ce este așa întuneric în casă/clasă?”- Solicitați explicații pentru a surprinde relația de cauzalitate între fenomene. Valorificați momentele discuțiilor despre vremea de afară, despre îmbrăcămintea adecvată timpului.- Valorificați orice situație cotidiană pentru a surprinde relațiile de cauzalitate: „De ce am pus mai puține/multe farfurii la masă?”, „De ce trebuie să ne spălăm pe mâini?”etc. |
|  | ***- să observe și să compare acțiuni, evenimente*** | * Demonstrează înțelegerea conceptelor „la fel” și „diferit”.
* Recunoaște și numește caracteristica unui eveniment (lung, amuzant, gălăgios etc.).
* Compară evenimente cu ajutorul adultului.
* Identifică unele caracteristici în funcție de care se pot face comparații (mărime, culoare, formă...)
* Grupează obiecte care întrunesc două criterii concomitent.
* Utilizează cuvinte care indică o comparație (mai... decât...)
 | - Utilizați jocuri pentru a stabili asemănări și deosebiri între obiecte. Folosiți jetoane, poze, jucării, cărți etc.- Solicitați copiilor să vă povestească evenimente din viața lor personală și întrebați-i cum a fost, cum li s-a părut. Participați cu copiii la spectacole și comentați-le împreună cu ei. Folosiți astfel de prilejuri pentru a realiza comparații între obiecte, fenomene.- Alegeți criterii diferite după care copiii să se organizeze în grupuri mici.- Oferiți materiale diverse copiilor pentru a lucra, solicitându-le astfel a face comparații între ele pentru a le utiliza pe cele care îi sunt utile.- Implicați copiii în ordonarea obiectelor din casă/clasă. Cereți să grupeze anumite obiecte pe baza unui criteriu. Introduceți în următoarele exerciții de grupare a obiectelor două criterii concomitent: ex. obiecte care sunt roșii și din plastic etc- Solicitați copiilor să vă aducă obiecte prin formularea unei comparații („Aș avea nevoie de un creion mai gros...”, „Unde găsesc un cub mai mare?” |
|  | ***- să fie capabil să utilizeze experiențele trecute pentru a construi noi experiențe*** | * Utilizează noile informații și cuvinte achiziționate în activități.
* Utilizează informația dobândidă pe o anumită cale pentru a o aplica în context, într-un alt mod (ex. construiește din cuburi un castel, așa cum l-a văzut într-o carte de povești).
 | - Oferiți copiilor zilnic posibilitatea de a desfășura jocuri simbolice. Introduceți materiale noi în centrul de joc simbolic pentru a stimula utilizarea de informații noi și cuvinte. - Organizați activități în grupuri mici și propuneți sarcini care necesită transferul de informație și experiență („Hai să facem un magazin cu etaje, unde sunt numai magazine pentru copii. Ce magazine ar putea fi înăuntru?). |
|  | ***- să fie capabil să găsească multiple răspunsuri/soluții la întrebări, situații, probleme și provocări*** | * Explorează mai multe căi de soluționare a unei probleme și alege una dintre ele.
* Caută sprijin la alți copii sau adulți pentru rezolvarea unei probleme.
* Se reorientează în soluționarea unei probleme când intervine un element nou.
 | - Fiți alături de copil când încearcă să găsească soluțiile unei probleme. Provocați-l cu întrebări. Vorbiți cu el și cereți explicații pentru soluțiile alese („Cum ai reușit?”).- Propuneți sarcini individuale de rezolvare de probleme. Întrebați-l de ce anume are nevoie pentru a găsi soluții la sarcinile individuale primite. Valorizați-l când adoptă demersul corect.- Introduceți elemente noi în situațiile problematice (un nou personaj, un nou obiect, un nou eveniment) |
| **b. CUNOȘTINȚE ȘI DEPRINDERI ELEMENTARE MATEMATICE, CUNOAȘTEREA ȘI ÎNȚELEGEREA LUMII** |
| **Aspect specific** | **Reper**  | **Indicatori** | **Recomandări** |
| **Reprezentări elementare matematice (numere, reprezentări numerice, operații, concepte de spațiu, forme geometrice, înțelegerea modelelor, măsurare)** | ***- să fie capabil să demonstreze cunoașterea numerelor și a numerației*** | * Numește unele numere (0 -100).
* Înțelege corespondența unu la unu (ex: că numerele desemnează o cantitate).
* Utilizează numerele și număratul în activități cotidiene (numără câți copii sunt în grup, câte farfurii sunt pe masă...)
* Recunoaște, numește și scrie unele cifre.
* Numără cu ușurință din memorie până la 10.
* Numără 10 obiecte prin corespondență 1 la 1.
* Poate face estimări ale cantității utilizând numerele.
* Face comparații înțelegând semnificația cuvintelor: toate, unele, niciuna, mai multe, mai puțin, la fel...
* Cunoaște ordinea numerelor în șirul 1-10.
 | - Organizați copiii în grupuri mici și solicitați să vă spună câți copii sunt în grup. Puneți-i să grupeze jucăriile câte două sau câte trei pentru un anumit joc.- Numiți numerele în toate activitățile cotidiene și faceți-le prezente și prin suport scris în mediul copilului.- Implicați copiii în pregătirea gustării sau a mesei de prânz. Utilizați numerele și numerația: câți copii sunt prezenți, câte scaune, câte farfurii...- Încurajați utilizarea de numere în jocurile simbolice: la magazin – inventarul produselor, la farmacie – numărul pastilelor...- Propuneți-le copiilor să realizeze cărticele, felicitări în care să utilizeze numere (vârsta sărbătoritului, a personajelor, număr de prieteni etc.). Încurajați copiii să scrie vârsta lor, a părinților, numărul străzii pe care locuiesc, numărul de apartamente etc.- Oferiți oprtunități copiilor în activități cotidiene să numere: obiecte, persoane, simboluri, forme...- Implicați copiii în jocuri simbolice care necesită estimări de cantități („de-a bucătarul”, ”de-a vânzătorul”)- Propuneți-le copiilor activități în cadrul cărora să poată grupa pe diverse categorii de obiecte, după diverse criterii și să descrie categoriile identificate („Sunt mai multe păpuși cu ochi albaștri decât cu ochi negri?”)- Realizați calendarul zilelor de naștere ale copiilor și stabiliți în fiecare lună în ce ordine își vor sărbători zilele.- Oferiți oportunitatea de a-și alege un obiect dintr-un șir de obiecte, numindu-i ordinea. |
|  | ***- să fie capabil să demonstreze cunoștințe și abilități de operare cu mărimi, forme, greutăți, înălțimi, lungimi, volume.*** | * Realizează activități ce dezvoltă vocabularul referitor la lungime, înălțime, greutate și volum.
* Utilizează instrumente de măsurare în jocuri pentru a măsura lungimea, greutatea, înălțimea, volumul.
* Estimează mărimi, lungimi, greutăți (este la fel de înaltă ca și...).
 | - Implicați copiii în activități de măsurare: a înălțimii tuturor copiilor din grupă, a lungimii pantofului, a greutății copiilor.- Realizați grafice împreună cu ei. Utilizați comparații între măsurători „la fel de înalt”, „mai greu decât” etc.- Învățați copiii să utilizeze măsurători neconvenționale: o bucată de sfoară pentru a măsura lungimea unei măsuțe, un pumn pentru a măsura orezul dintr-o cutie etc. Realizați grafice cu copiii. |
|  | ***- să fie capabil să identifice și să numească forme ale obiectelor*** | * Identifică și numește: cercul, pătratul, triunghiul.
* Compară mărimea și forma obiectelor.
* Creează, copiază și construiește forme. Ordonează formele de același fel de la mici la mari.
 | - Utilizați cuvinte corecte și fidele când redați numele diferitelor forme, pentru a fi înțelese corespunzător de copil. Puneți la dispoziția copilului forme diferite de texturi diferite pentru a fi utilizate în diverse scopuri. Consolidați denumirile formelor geometrice prin recunoașterea acestora în contexte reale: ”Cu ce formă se aseamănă un CD?” ”Dar acoperișul caselor?” ”Găsești undeva în jurul nostru un obiect cu forma pătrată?”- Valorificați obiectele de utilitate cotidiană pentru identificarea formelor.- Propuneți sarcini în care copiii să utilizeze formele pentru a realiza construcții sau modele artistice (cartonașe pentru colaje, piese din lemn, din plastic etc.).- Realizați cu copiii trenulețe, șiraguri, piese ornamentale utilizând forme, ordonându-le de la mic la mare sau de la mare la mic. |
|  | ***- să fie capabil să realizeze operații de seriere, grupare, clasificare a obiectelor*** | * Grupează obiecte cotidiene care se potrivesc ca și utilizare.
* Ordonează obiectele în funcție de o caracteristică, utilizând încercarea de și eroarea (de la mic la mare, de la gros la subțire etc).
 | - Jucați-vă cu copiii jocuri care să necesite însușiruirea obiectelor în ordine crescătoare în funcție de un criteriu („Cutiile surori”, „Familia bulinelor” etc).- Jucați jocuri de punere în corespondență a obiectelor care sunt legate ca utilizare (pantoful cu șoseta, ghiveciul cu floarea etc). |
| **Cunoașterea și înțelegerea lumii (lumea vie, Pământul, Spațiul, metode științifice)** | ***- să fie capabil să dobândească informații despre mediul înconjurător și lumea vie prin observare, manipulare de obiecte și investigarea mediului*** | * Își extinde informațiile despre mediul înconjurător și crește respectul față de ființe și mediu.
* Recunoaște schimbările în materiale și începe să înțeleagă relația cauză -efect.
 | - Facilitați accesul copiilor în natură; discutați despre schimbări în mediu ca efect al unor fenomene naturale întâlnite: cutremur, inundații, eroziuni și despre importanța acțiunilor omului asupra mediului (defrișări, poluare)- Implicați-vă alături de copil în activități în care învață independent (observarea naturii în diferite momente ale anului, nivelul râurilor/lacurilor din apropiere, efectele ceței/inundațiilor). |
|  | ***- să fie capabil să folosească instrumente și metode specifice pentru investigarea mediului*** | * Folosește simțuri și instrumente standard pentru a investiga mediul și a dobândi informații și a observa procese, relații (lupă, magneți).
* Observă și discută proprietăți comune, diferențe, comparații între obiecte, materiale, fenomene
 | - Explicați și utilizați împreună instrumente standard în scopul inițierii copilului în utilizarea lor independentă. Puneți la dispoziția copilului instrumente pe care să le poată folosi mai întâi cu sprijinul adulților, iar mai târziu independent: magneți, lupe.- Sugerați copilului să realizeze colecții de obiecte; inițiați în sala de grupă sau acasă un spațiu pentru păstrarea colecțiilor (conuri, scoici, pietre de râu, frunze sau dopuri de plută, capace...) |
|  | ***- să fie capabil să observe și să descrie caracteristici ale lumii vii*** | * Observă faptul că plantele cresc, înfloresc, își schimbă înfățișarea.
* Sortează ființele vii și plantele după mediul de viață sau caracteristicile lor (ființe terestre/marine sau legume/fructe/flori).
* Clasifică și denumește clasele de obiecte (ex: mijloacele de locomoție: terestre, maritime, aeriene...)
* Descriu asemănări și diferențe între clase de obiecte sau în interiorul fiecăreia.
* Folosește un vocabular care include denumirea unor principii științifice care explică procese din lumea vie (scufundare, plutire, dizolvare, topire).
* Pune întrebări și oferă explicații despre modul în care interacționează, cresc și se dezvoltă ființele vii.
 | - Faceți posibil pentru copil să sesizeze relații cauzale de tipul condițiilor de mediu și consecințele pentru creștere și dezvoltare prin intermediul experiențelor simple (plante udate/neudate, ținute la lumină/întuneric).- Dați copilului posibilitatea de a observa ființele vii prin vizite la zoo, ferme de animale, ferme de păsări, acvariu, cabinetul unui medic veterinar sau plantele prin vizite într-o livadă, grădină de legume, solar cu răsaduri etc).- Jucați jocuri de tipul „Zboară, zboară”. Provocați copilul să povestească despre experiențele personale.- Jucați jocuri de sortare, clasificare a obiectelor din mediu pe clase de obiecte: „Meseria și unelte potrivite”, „Ființe marine/terestre”.- Facilitați reluarea independentă de către copil a experimentelor simple și descrierea lor în fața unui auditoriu (membri ai familiei, alți copii); apreciați folosirea limbajului științific de către copil.- Extindeți sursele de informare ale copilului; folosiți de câte ori este posibil persoane resursă pentru subiectul respectiv. |
|  | ***- să fie capabil să observe și să descrie caracteristicile Pământului și Spațiului*** | * Adresează întrebări despre elementele vieții (pământ, aer, apă, foc).
* Poate descrie caracteristicile materialelor și elementelor mediului (apa, pietrele...).
* Descrie importanța apei, aerului pentru viață și modalitățile de protecție pentru a evita poluarea lor.
* Numește și face diferența dintre sursele de căldură și poate exprima beneficiile și pericolele lor.
* Observă și exprimă mișcarea corpurilor cerești (soare, lună)
* Cunoaște și folosește corect ca unități de timp momentele zilei, zilele săptămânii, anotimpul.
* Poate descrie caracteristicile anotimpurilor.
* Sesizează diferențe între forme de relief sau medii de viață pe bază de imagini sau în urma unei experiențe directe.
 | - Discutați despre elementele fundamentale și explicați copilului importanța fiecăruia dintre ele.- Încurajați copilul să folosească adjective pentru a descrie materialele întâlnite în mediu. Oferiți copiilor informații despre rezistența materialelor prin experimente simple (forța apei în erodarea pietrelor, a malurilor unui râu).- Implicați-vă împreună cu copilul în activități ecologice simple (plantat, curățarea unui spațiu...). - Concepeți mesaje de conștientizare a protecției mediului.- Discutați despre măsuri de protecție împotriva incendiilor. Introduceți în discuție concepte precum materiale ignifuge, extinctor. Încurajați jocul de rol al copilului cu recuzită specifică pentru consolidarea conceptelor însușite.- Discutați și urmăriți (pe cărți sau în realitate, când este posibil) fenomene precum eclipse de soare/lună.- Creați planșe cu decupaje/fotografii ale activității fundamentale a copilului într-o zi și asamblați-le cu ajutorul lor. Discutați despre activități și succesiunea lor.- Provocați copilul la discuții despre caracteristicile anotimpurilor în relație cu activități fundamentale ale copilului într-o zi și asamblați-le cu ajutorul său. Discutați despre activități și succesiunea lor.- Puneți la dispoziția copilului imagini cu forme de relief și fenomene naturale greu accesibile (cascade, peșteri, vulcani, mări, oceane) și extindeți experiența de cunoaștere a copiilor atunci când este posibil cu vizite, excursii în medii necunoscute. |
|  | ***- să fie capabil să descopere omul ca parte a lumii vii și ființă socială responsabilă*** | * Participă la întreținerea și îngrijirea mediului fizic apropiat (sala de grupă, camera sa).
* Cunoaște caracteristicile omului ca ființă vie.
* Descrie câteva organe interne și funcția lor.
 | - Promovați responsabilizarea copilului în gospodărie și sala de grup.- Discutați despre abilitățile/talentele individuale ale copiilor/oamenilor.- Puneți la dispoziția copilului cărți despre corpul omenesc, organele interne și funcționarea lor. Folosiți în astfel de discuții persoane resursă (medic, sportivi etc.). |

\*Material adaptat după Dr. Mihaela Ionescu (coord.), *Repere fundamentale în învățarea și dezvoltarea timpurie a copilului de la naștere la 7 ani,* Ed. Vanemonde, București, 2010